ཕྱུགས་རིགས་ཀྱི་ལོ་གྲངས་མཚོན་པའི་མིང་གི་རྣམ་གྲངས་

རྟའི་སྐོར།

ལོ་གཅིག་ཅན་ལ་རྟེའུ་དང་མོ་རྟེའུ་ཟེར།། ལོ་གཉིས་ཅན་ལ་ཐོ་རུ་དང་ཐོ་མོ་དང་།། ལོ་གསུམ་ཅན་ལ་རྒྱེའུ་དང་རྒྱ་མོ་ཟེར།། ལོ་བཞི་ཅན་ལ་ཕོག་བཞི་ཟེར་བ་དང་།། ལོ་ལྔ་ཅན་ལ་ན་སོ་གཅིག་པ་དང་།། ལོ་དྲུག་ཅན་ལ་ན་སོ་གསུམ་པ་ཟེར།། དེ་ལྟར་བགྲང་ན་རྟ་ཡི་ལོ་གྲངས་ངེས།།

ཟོག་གི་སྐོར།

ལོ་གཅིག་ཅན་ལ་བེའུ་དང་མོ་བེའུ་ཟེར།། ལོ་གཉིས་ཅན་ལ་ཡ་རུ་དང་ཡ་མོ་དང་།། ལོ་གསུམ་ཅན་ལ་ཤད་དང་ཤད་མོ་དང་།། ལོ་བཞི་ཅན་ལ་སོ་གཉིས་སོ་གཉིས་མ།། ལོ་ལྔ་ཅན་ལ་སོ་བཞི་སོ་བཞི་མ།། ལོ་དྲུག་ཅན་ལ་སོ་དྲུག་སོ་དྲུག་མ།། ལོ་བདུན་ཅན་ལ་ཁ་གང་ཁ་གང་མ།། ཁ་གཉིས་ཁ གསུམ་ཞེས་པའི་མིང་བགྲངས་ན།། ཟོག་གི་སྐོར་གྱི་ལོ་གྲངས་ཡིན་པར་ངེས།།

ལུག་གི་སྐོར།

ལོ་གཅིག་ཅན་ལ་ལུ་གུ་མོ་ལུག་དང་།། ལོ་གཉིས་ཅན་ལ་ལག་ག་ལག་མོ་དང་།། ལོ་གསུམ་ཅན་ལ་ཐོང་བ་འཚེར་མོ་དང་།། ལོ་བཞི་ཅན་ལ་སོ་གཉིས་སོ་གཉིས་མ།། ལོ་ལྔ་ཅན་ལ་སོ་བཞི་སོ་བཞི་མ།། ལོ་དྲུག་ཅན་ལ་སོ་དྲུག་སོ་དྲུག་མ།། ལོ་བདུན་ཅན་ལ་ཁ་གང་དང་།། ཁ་གཉིས་ཁ་གསུམ་ཞེས་པ་བཅས།། ལུག་གི་ལོ་ཚད་རྩི་ཚུལ་ཡིན།།